ถนนเลียบชายฝั่งทะเลด้านตะวันตกของอ่าวไทย

ถนนเลียบชายฝั่งทะเลด้านตะวันตกของอ่าวไทย หรือ รอยัลโคสต์  หรือ ไทยแลนด์ริเวียร่า  เป็นโครงข่ายถนนเลียบอ่าวไทยตอนในฝั่งตะวันตก ระยะแรกประกอบไปด้วย 5 จังหวัด คือ จังหวัดสมุทรสงคราม เพชรบุรี ประจวบคีรีขันธ์ ชุมพร และระนอง 
ถนนเลียบชายฝั่งทะเลด้านตะวันตกของอ่าวไทย เป็นส่วนหนึ่งของโครงข่ายถนนเลียบชายฝั่งทะเล (Scenic Route) ของกรมทางหลวงชนบท
ประวัติ.
ถนนเลียบชายฝั่งทะเลด้านตะวันตกของอ่าวไทย เป็นส่วนหนึ่งของโครงการ ไทยแลนด์ริเวียร่า เริ่มต้นดำเนินการปรับปรุงและก่อสร้างสายทางตั้งแต่ปี พ.ศ. 2552 จนกระทั่งโครงการดังกล่าวได้ผ่านมติคณะรัฐมนตรี เมื่อวันที่ 6 มีนาคม พ.ศ. 2561 มีจุดประสงค์เพื่อกระตุ้นการท่องเที่ยวและกระจายรายได้จากเมืองหลักสู่เมืองรองที่อยู่แนวชายฝั่งอ่าวไทยฝั่งตะวันตก 4 จังหวัด คือ เพชรบุรี ประจวบคีรีขันธ์ ชุมพร และระนอง ซึ่งมีศักยภาพในการพัฒนาเป็นแหล่งท่องเที่ยวที่มีคุณภาพเทียบเท่าในต่างประเทศได้ โดยใช้ชื่อโครงการว่า ไทยแลนด์ริเวียร่า เนื่องจากต้องการยกระดับให้เทียบเท่ากับเมืองชายทะเลอย่างในประเทศฝรั่งเศสและประเทศอิตาลี
ถนนเลียบชายฝั่งทะเลด้านตะวันตกของอ่าวไทย มีความสำคัญในการขนส่งทางบกเพื่อใช้เลี่ยงการจราจรติดขัดในถนนเพชรเกษม ช่วงแยกวังมะนาว-เพชรบุรี และเพชรบุรี-ชะอำ หลังจากโครงการก่อสร้างทางหลวงพิเศษระหว่างเมือง สายบางใหญ่-ชะอำ (มอเตอร์เวย์อ่าวไทย) ได้ล้มเลิกไป กรมทางหลวงชนบทจึงได้เข้าฟื้นฟูถนนสายนี้เพื่อใช้เป็นทางท่องเที่ยวเลี่ยบอ่าวไทย
สำหรับแผนโดยรวมของโครงการ หากโครงการเสร็จสิ้นสมบูรณ์ จะมีจุดเริ่มต้นของโครงการตั้งแต่จังหวัดสมุทรปราการ เลาะไปตามชายฝั่งทะเลด้านตะวันตกของอ่าวไทย ไปไปจนถึงจังหวัดนราธิวาส มีระยะทางรวมประมาณ 1,500 กิโลเมตร
แผนพัฒนา.
กรมทางหลวงชนบท มีแผนที่พัฒนาแนวเส้นทางถนนเลียบชายฝั่งทะเลด้านตะวันตกของอ่าวไทย จุดเริ่มต้นตั้งแต่ จังหวัดสมุทรสงคราม ไปสิ้นสุดยังจังหวัดนราธิวาส แบ่งออกเป็น 4 ระยะ ประกอบไปด้วย
เส้นทางระยะที่ 1.
สำหรับเส้นทางระยะที่ 1 ช่วงระหว่างจังหวัดสมุทรสงคราม จังหวัดเพชรบุรี จังหวัดประจวบคีรีขันธ์ และจังหวัดชุมพร ประกอบไปด้วย
ช่วงจังหวัดสมุทรสงคราม.
ทางหลวงชนบท สส.2021.
 ทางหลวงชนบท สส.2021 (แยก ทล. 35 (กม.ที่ 73+200) - ชะอำ) มีจุดเริ่มต้นที่ ทางหลวงหมายเลข 35 (ถนนพระรามที่ 2) หลักกิโลเมตรที่ 73+200 ในอำเภออัมพวา จังหวัดสมุทรสงคราม ลงมาทางทิศใต้ ผ่านสะพานข้ามแม่น้ำบางตะบูน เข้าสู่อำเภอบ้านแหลม ผ่านอำเภอเมืองเพชรบุรี อำเภอท่ายาง และสิ้นสุดที่อำเภอชะอำ จังหวัดเพชรบุรี มีระยะทางทั้งสิ้น 80.600 กิโลเมตร และเชื่อมต่อกับถนนท้องถิ่นบริเวณเทศบาลเมืองชะอำ
ทางหลวงชนบท สส.2021 แบ่งเป็น 2 ตอนคือ ตอนสมุทรสงคราม มีระยะทาง 10.900 กิโลเมตร อยู่ในการดูแลของ แขวงทางหลวงชนบทสมุทรสงคราม สำนักทางหลวงชนบทที่ 4 (เพชรบุรี) และตอนเพชรบุรี มีระยะทาง 69.700 กิโลเมตร อยู่ในการดูแลของ แขวงทางหลวงชนบทชะอำ สำนักทางหลวงชนบทที่ 4 (เพชรบุรี) 
สายทางของทางหลวงชนบท สส.2021 มีการรวมเอาสายทางในอดีตมาเป็นส่วนหนึ่งของสายทาง ประกอบไปด้วย
ช่วงจังหวัดเพชรบุรี.
ถนนศรีสกุลไทย.
ถนนศรีสกุลไทย ถนนท้องถิ่นเทศบาลเมืองชะอำ เชื่อมต่อจาก ทางหลวงชนบท สส.2021
ช่วงประจวบคีรีขันธ์.
ถนนสายบ้านหนองบัว – บ้านเขากะโหลก.
 ถนนสายบ้านหนองบัว – บ้านเขากะโหลก มีสายทางอยู่ในพื้นที่อำเภอปรานบุรี จังหวัดประจวบคีรีขันธ์ มีการปรับปรุงช่วงสั้น ๆ ที่ขนานไปกับทะเลบริเวณหาดเขากะโหลก ระยะทาง 2.979 กิโลเมตร ใช้งบประมาณในการก่อสร้าง 32.800 ล้านบาท
ถนนสายบ้านหนองแขมน้อย – บ้านหนองข้าวเหนียว – บ้านพุน้อย.
 ถนนสายบ้านหนองแขมน้อย – บ้านหนองข้าวเหนียว – บ้านพุน้อย มีสายทางอยู่ในพื้นที่อำเภอสามร้อยยอด จังหวัดประจวบคีรีขันธ์
ทางหลวงชนบท ปข.1042.
 ทางหลวงชนบท ปข.1042 (แยกทางหลวงแผ่นดินหมายเลข 4 (กม.ที่ 286+000) - บ้านหินเทิน เป็นส่วนหนึ่งของถนนเลียบชายฝั่งทะเลด้านตะวันตกของอ่าวไทย ตามแนวเทือกเขาตะนาวศรี เพื่อเชื่อมต่อกับแนวการค้าชายแดนด้านด่านสิงขร ระยะทางรวม 38.503 กิโลเมตร ปัจจุบันดำเนินการปรับปรุงไปแล้ว 5 กิโลเมตร
ช่วงจังหวัดชุมพร.
ประกอบด้วยสายทาง 14 สายทาง ระยะทางรวมประมาณ 200 กิโลเมตร
ทางหลวงชนบท ชพ.4012.
 ทางหลวงชนบท ชพ.4012 (แยกทางหลวงแผ่นดินหมายเลข 4198-เทศบาลปากน้ำหลังสวน) มีสายทางอยู่ในพื้นที่อำเภอทุ่งตะโก อำเภอหลังสวน จังหวัดชุมพร ระยะทาง 23.589 กิโลเมตร ใช้งบประมาณในการก่อสร้าง 195.478 ล้านบาท
ทางหลวงชนบท ชพ.4008.
 ทางหลวงชนบท ชพ.4008 (แยกทางหลวงแผ่นดินหมายเลข 4001-บ้านโพธิ์แบะ) มีสายทางอยู่ในพื้นที่อำเภอเมือง จังหวัดชุมพร ระยะทางรวม 24.569 กิโลเมตร ใช้งบประมาณในการก่อสร้าง 180.780 ล้านบาท
ทางหลวงชนบท ชพ.4011.
 ทางหลวงชนบท ชพ.4011 (แยกทางหลวงแผ่นดินหมายเลข 4003 (กม.ที่ 14+350) - บ้านท้องเกร็ง) มีสายทางอยู่ในพื้นที่อำเภอสวี อำเภอทุ่งตะโก จังหวัดชุมพร ระยะทาง 9.085 กิโลเมตร ใช้งบประมาณในการก่อสร้าง 55.900 ล้านบาท
ทางหลวงชนบท ชพ.4019.
 ทางหลวงชนบท ชพ.4019 (สายแยกทางหลวงแผ่นดินหมายเลข 4002 (กม.ที่ 13+100) - บ้านแหลมสันติ) มีสายทางอยู่ในพื้นที่อำเภอหลังสวน อำเภอละแม จังหวัดชุมพร ระยะทาง19.891 กิโลเมตร ใช้งบประมาณในการก่อสร้าง 172.082 ล้านบาท
ข้อสังเกต.
หลักกิโลเมตรในสายทาง แสดงให้เห็นหลักกิโลเมตรในเส้นทาง ชพ.4008 ใช้อักษรรหัสสายทางว่า สส.2021 พร้อมกับหมายเลขกิโลเมตรที่ 4xx
เส้นทางระยะที่ 2.
สำหรับเส้นทางระยะที่ 2 ช่วงระหว่างจังหวัดชุมพร จังหวัดสุราษฎร์ธานี จังหวัดนครศรีธรรมราช และจังหวัดสงขลา ประกอบไปด้วย
ช่วงจังหวัดสงขลา.
ทางหลวงชนบท สข.4009.
 ทางหลวงชนบท สข.4009 (แยก ทล.4083 - บ้านกระแสสินธุ์) มีสายทางอยู่ในพื้นที่อำเภอกระแสสินธุ์ จังหวัดสงขลา ระยะทาง 10.655 กิโลเมตร ใช้งบประมาณในการก่อสร้าง 124 ล้านบาท คาดว่าจะเสร็จในเดือนมิถุนายน พ.ศ. 2566
เส้นทางระยะที่ 3.
สำหรับเส้นทางระยะที่ 3 ได้มีการประชุมหารืออยู่ระหว่างการศึกษาโครงการ